E vremea acțiunii – Fondurile pentru redresarea economiei europene trebuie eliberate

Declarația președintei CESE, dna Christa Schweng

În ciuda provocărilor enorme aduse de pandemie, angajatorii, lucrătorii și organizațiile societății civile europene îndeamnă împreună toate cele 27 de state membre să furnizeze cadrul financiar multianual (CFM) al UE și fondul de reziliență și redresare al UE.

Solicităm statelor membre, înainte de ședința Consiliului European, să finalizeze acordul asupra bugetului UE, asigurând respectarea deplină a principiilor democratice și a statului de drept. Întreprinderile, lucrătorii, ONG-urile din întreaga Europă cer eliberarea rapidă a banilor atât din bugetul UE, cât și din Fondul de redresare. Faptul ca cetățenii și valorile europene să fie prinse la mijloc între ambițiile naționale în aceste vremuri dificile este nesăbuit și iresponsabil.

Nu mai este timp de pierdut. Milioane de antreprenori, lucrători și ONG-uri europene au nevoie urgentă de sprijin concret pentru a putea face față consecințelor devastatoare ale COVID-19. Familiile de toate tipurile sunt afectate în toate domeniile vieții lor și solicită asigurarea urgentă că sprijinul UE va ajunge la ele.

Factorul timp este deosebit de important acum, dat fiind cel de-al doilea val al pandemiei. Cu fiecare săptămână care trece, companiile sunt nevoite să închidă și locurile de muncă se pierd. Milioane de lucrători și familiile lor din toate statele membre se confruntă cu dificultăți și nesiguranță din ce în ce mai mari. Uniunea Europeană nu își poate permite acest lucru acum. Aceștia cer implementarea imediată a redresării economice și sociale promise.

Intrarea într-un An Nou cu un buget provizoriu ar transmite, de asemenea, un semnal foarte prost cetățenilor europeni. În aceste vremuri dificile, europenii au nevoie mai mult decât oricând de stabilitate și predictibilitate. Astăzi, concentrarea pe un unghi european mai larg în locul unui interes intern special ar trebui să fie o virtute a fiecărui președinte și prim-ministru europeni.

Comitetul Economic și Social European, prin intermediul membrilor săi, poate vedea zilnic situația incredibil de dificilă cu care se confruntă societatea în ansamblu. Este datoria și responsabilitatea noastră să comunicăm aceste dificultăți decidenților politici de la Bruxelles. CESE va continua să ceară un acord imediat cu privire la CFM și la fondul de redresare și reziliență și, odată ce acesta va fi încheiat, va oferi sprijinul și efortul său deplin pentru a asigura implementarea rapidă și debursarea fondurilor atât de necesare.